**Az egészségügyben is harcolni kell a klímaváltozás ellen: úttörő orvosi tananyagot fejlesztenek Pécsett**

**Az Amerikai Orvosok Társasága szerint egy évtizeden belül önálló orvosszakmai terület lesz a klímaváltozás szerteágazó egészségügyi hatásainak kezelése, a WHO szerint pedig évente negyedmillióval nőhet 2050-ig a klímaváltozás okozta halálozások száma, ám a téma jelenleg csupán esetlegesen jelenik meg az orvosi képzésben. A Pécsi Tudományegyetem Általános Orvostudományi Kara (PTE ÁOK) vezetésével most nemzetközi szinten is úttörő mintatananyag készül.**

**Hőhullámok** – a súlyos szív és érrendszeri problémák drámai megugrása. **Tartósan magas UV** **sugárzás** – a bőrbetegségek és -elváltozások számának növekedése. **Ezek talán a legnyilvánvalóbb példák a klímaváltozás egészségre gyakorolt hatásaira**, ám azok jóval kiterjedtebbek, és már most átszövik az egészségügy egészét. Rendszerszintű kezelésük azonban még várat magára, és ennek jelentős mértékben az az oka, hogy **a klímaváltozás az orvosképzésben sem jelenik meg kellő mértékben.** Ez hívta életre a **CLIMATEMED** projektet, azaz a **PTE ÁOK vezetésével megvalósuló nemzetközi tananyagfejlesztést**.

**„A klímaváltozás kapcsán fontos különbséget tennünk az egyén egészségére gyakorolt káros hatások, és az ellátórendszert befolyásolók között”** – mondja dr. Girán János, a PTE ÁOK Népegészségügyi Intézetének egyetemi adjunktusa, a projekt szakmai vezetője. „Természetesen az egyéni hatások is nagyon súlyosak lehetnek, de ezeket tovább súlyosbítja, ha az ellátórendszer, illetve az abban dolgozók nem kellően felkészültek a kezelésükre”. **A klímaváltozás ártalmas egészséghatásainak köre pedig megdöbbentően széles**, és olyan kockázatok is ide tartoznak, amelyekre talán nem is gondolnánk.

„Azt valószínűleg tudják a legtöbben, hogy **mennyire fontos a bőrünk védelme az UV sugárzás ellen a strandon,** de arra már jóval kevesebben gondolhatnak, hogy **a mindennapok során is figyelnünk kell erre** – arról nem is beszélve, hogy a bőrgyógyászaton kívül a tartósan magas UV sugárzás komoly szemészeti problémákat is okozhat. Ennél is átfogóbb hatással jár azoknak az úgynevezett **új betegségterjesztő vektoroknak**, például különböző **szúnyogfajtáknak, élősködőknek a megjelenése**, amelyek a klímaváltozás következtében nálunk is meg tudnak élni; és olyan betegségeket terjeszthetnek, amelyekkel egész eddig nem kellett foglalkozni égtájunkon, és épp ezért a legtöbb orvos számára a diagnózis felállítása és a **kezelés sem jelent meg mindennapi feladatként”** – sorolja a szakember a példákat.

Ráadásul akadnak ennél kevésbé nyilvánvalóbb összefüggések is, például **a klímaváltozás által okozott mentális problémák megjelenése:** a klímaszorongás, illetve az egyre gyakoribb természeti katasztrófák okozta poszttraumatikus stressz. A klímaváltozás pedig sokkal kevésbé drámaibb módokon is súlyosan befolyásolhatja az egészségünket és ennek révén az egész ellátórendszert: Girán János és kollégái például az egyre gyakoribb jelentős légnyomásváltozások légzőszervi betegségekben szenvedőkre gyakorolt hatását vizsgálják.

A még hosszan folytatható példák ellenére a **klímaváltozás mégis csak kis mértékben jelenik meg az orvosképző egyetemek tananyagában**: az Orvostanhallgatók Egyesületeinek Nemzetközi Szervezete (IFMSA) 2019-es felmérése szerint a világszerte vizsgált 2817 orvosi egyetemnek csupán a 15 százaléka rendelkezett önálló kurzussal a témában.

Az Európai Unió Erasmus+ programjának keretében megvalósuló **tananyagfejlesztés több célt tűzött ki.** Az első az egy teljes szemesztert lefedő, **14 hetes kurzus részletes kidolgozása a klímaváltozás egészséghatásairól, azok kezeléséről és lehetséges megelőzéséről.** Emellett azt is látni kell Girán János szerint, hogy az orvosképzés során átadandó tananyag már így is rendkívül zsúfolt, így az önálló kurzus mellett olyan **„érzékenyítő” tréninget és módszertani útmutatót is kidolgoznak, amely révén az oktatók a már meglévő kurzusaikba illeszthetik a klímaváltozással kapcsolatos ismeretek átadását.** Végül nagyon fontos, hogy a már **praktizáló orvosok munkájába is beépüljenek a klímaváltozás egészséghatásaival kapcsolatos ismeretek**, aminek érdekében továbbképzési anyagokat készítenek.

A PTE ÁOK által vezetett konzorciumban a Nemzeti Népegészségügyi Központ, az írországi National University of Ireland, University College Cork , a Marosvásárhelyi Orvosi és Gyógyszerészeti Egyetem és az újvidéki Centar za zdravlje, vežbanje i sportske nauke civil szervezet vesz részt. A tervek szerint 2024 őszére készül el a tananyag, amely **az összes európai orvosképző egyetem számára elérhető lesz majd.**

***További információ: dr. Girán János, janos.giran@aok.pte.hu***